11 Le fa go ntse jalo, o ka dira tshwetso efe ka go phepafatsa tempele ga ga Jesu? Bona tiragalo eno ka leitlho la mogopolo: Jesu o ne a loga seme sa megala, a bo a kobela kwa ntle batho ba ba rekisang dikgomo le dinku. O ne a tsholola madi a tshipi a baananyi a bo a pitikolola ditafole tsa bone. (Joh. 2:13-17) Kgato eo e e gagametseng e Jesu a neng a e tsaya e ne ya dira gore barutwa ba gagwe ba gopole mafoko ano a boporofeti a ga Kgosi Dafide: “Tlhoafalo ya ntlo ya gago e njele.” (Pes. 69:9) Fa Jesu a ne a tsaya kgato e e gagametseng, o ne a bontsha gore o kgatlhegela thata go femela kobamelo ya boammaaruri. A o bona botho jwa ga Rara mo pegong eo? E re gopotsa gore Modimo o na le maatla a magolo a go fedisa boikepo e bile o na le keletso e kgolo ya go dira jalo. Tsela e e gagametseng e Jesu a neng a e tsaya kgatlhanong le go dira phoso, e bontsha kafa Rara a tshwanetseng a bo a ikutlwa ka gone fa a ntse a lebile boikepo jo bo anameng mo lefatsheng gompieno. Ruri seno se a re kgothatsa fa re ntse re lepalepana le go tlhoka tshiamiso!